2. ลักษณะการประกอบธุรกิจ

(1) บริษัทไทยเซ็นทรัลเคมี จำกัด (มหาชน) ก่อตั้งขึ้นเมื่อวันที่ 6 มีนาคม 2516
ด้วยเงินทุนจดทะเบียนเริ่มแรก 120 ล้านบาท เป็นผู้ผลิตปุ๋ยเคมีที่ใหญ่ที่สุดในประเทศไทย
โดยมีโรงงานขนาดใหญ่ที่ทันสมัย และได้มาตรฐาน 2 แห่ง ตั้งอยู่ที่อำเภอพระสมุทรเจดีย์
จังหวัดสมุทรปราการ ซึ่งมีกำลังการผลิตปุ๋ยปีละ 850,000 เมตริกตัน และที่อำเภอนครหลวง
จังหวัดพระนครศรีอยุธยา มีกำลังการผลิตปีละ 350,000 เมตริกตัน รวมเป็นกำลังการผลิตปีละ
1.2 ล้านเมตริกตัน สามารถผลิตปุ๋ยเคมีที่มี
คุณภาพได้มาตรฐานทัดเทียมกับปุ๋ยนำเข้าจากต่างประเทศ

ปัจจุบัน นายมาซาโยชิ โมริต้า ได้รับการแต่งตั้งจากคณะกรรมการบริษัทฯ ให้ดำรงตำแหน่ง
กรรมการผู้จัดการใหญ่ ตั้งแต่วันที่ 13 กรกฎาคม 2543

เพื่อเพิ่มความแข็งแรงทางการเงิน ความเชื่อมั่นต่อเจ้าหนี้
และเพื่อใช้เป็นทุนหมุนเวียนทั่วไปของบริษัทฯ เมื่อ วันที่ 22 ธันวาคม 2543
ที่ประชุมวิสามัญผู้ถือหุ้นครั้งที่ 1/2543 ได้มีมติให้บริษัทฯ ดำเนินการลดทุนจดทะเบียนจากเดิม
2,000,000,000.00 บาท (สองพันล้านบาท) เป็น 1,600,050,000.00 บาท
(หนึ่งพันหกร้อยล้านห้าหมื่นบาท) โดยวิธีการตัดหุ้นสามัญที่ยังไม่ได้ออกจำหน่ายจำนวน 39,995,000
หุ้น (สามสิบเก้าล้านเก้าแสนเก้าหมื่นห้าพันหุ้น) มูลค่าที่ตราไว้หุ้นละ 10.00 บาท (สิบบาท)
เป็นจำนวนเงิน 399,950,000.00 บาท (สามร้อยเก้าสิบเก้าล้านเก้าแสนห้าหมื่นบาท)

พร้อมกันนั้นได้มีมติให้เพิ่มทุนจดทะเบียนจาก 1,600,050,000.00 บาท
(หนึ่งพันหกร้อยล้านห้าหมื่นบาท) เป็น 6,400,050,000.00 บาท (หกพันสี่ร้อยล้านห้าหมื่นบาท)
โดยออกหุ้นสามัญจำนวน 480,000,000 หุ้น (สี่ร้อยแปดสิบล้านหุ้น) มูลค่าหุ้นที่ตราไว้หุ้นละ 10
บาท (สิบบาท) เพื่อเสนอขายให้แก่ผู้ถือหุ้นเดิมของบริษัทตามสัดส่วนการถือหุ้น (Right Issue)
ในอัตราส่วนหนึ่งหุ้นเดิมต่อสามหุ้นใหม่ (1 : 3) ราคาเสนอขายหุ้นละ 5.00 บาท (ห้าบาท)
ซึ่งต่ำกว่ามูลค่าที่ตราไว้

การประกอบธุรกิจการค้าปุ๋ยเคมีในปีที่ผ่านมา
มีการแข่งขันที่เข้มข้นเนื่องจากผู้ผลิตในประเทศรายอื่นได้ใช้งบค่าใช้จ่ายในทางสื่อต่าง ๆ
หลายแขนง ตลอดจนส่งเสริมการขายในรูปแบบต่าง ๆ เพื่อขยายส่วนแบ่งการตลาด จึงทำให้บริษัทฯ
ต้องเพิ่มงบประมาณด้านโฆษณาประชาสัมพันธ์เป็นจำนวนมากกว่าในปีที่ผ่านมาเพื่อรักษาส่วนแบ่งการตลาดและเพิ่มยอดขายปุ๋ยที่ผลิตจากโรงงาน

(2) ภาพรวมการประกอบธุรกิจของบริษัท บริษัทย่อย และบริษัทร่วมที่ดำเนินอยู่ในปัจจุบัน
บริษัทไทยเซ็นทรัลเคมี จำกัด (มหาชน) ดำเนินธุรกิจด้านการผลิตปุ๋ยเคมีและเคมีเกษตร
ดำเนินธุรกิจการนำเข้าเคมีอุตสาหกรรม เคมีสิ่งทอ เม็ดพลาสติก และเคมีเหลว
และยังมีโรงงานผสมและบรรจุสินค้าเคมีเกษตร

(3) สัดส่วนรายได้ของบริษัทฯ โครงสร้างรายได้และการถือหุ้นในบริษัทย่อย ตามตารางข้างล่างนี้

[]

(3.1) ลักษณะการประกอบธุรกิจของบริษัทย่อยและบริษัทร่วม

1. บริษัทย่อย

1.1. บริษัทไทยเซ็นทรัลเคมีวิจัยและพัฒนา จำกัด (THAI CENTRAL CHEMICAL RESEARCH &
DEVELOPMENT CO., LTD.)

สำนักงาน : 180-184 ถนนราชวงศ์ แขวงจักรวรรดิ เขตสัมพันธวงศ์ กรุงเทพมหานคร 10100

เป็นการร่วมมือกับมหาวิทยาลัยเกษตรศาสตร์ จัดตั้ง “ศูนย์พัฒนาและสาธิตการเกษตร"
เพื่อถ่ายทอดพัฒนาความรู้ความเข้าใจที่เป็นประโยชน์แก่เกษตรกร คณาจารย์
และนิสิตของคณะเกษตรในการศึกษาและวิจัยตลอดจนฝึกงานอันจะนำไปสู่การเกษตรแผนใหม่ที่ทันสมัยและสมบูรณ์แบบ

1.2. บริษัท เอ็มซี อะโกร-เคมิคัล จำกัด

(MC AGRO-CHEMICALS CO., LTD.)

สำนักงาน : 581 หมู่ 4 นิคมอุตสาหกรรมบางปู ซอย 12 ถนนสุขุมวิท ตำบลแพรกษา
อำเภอเมืองสมุทรปราการ จังหวัดสมุทรปราการ

จัดตั้งขึ้นเพื่อดำเนินธุรกิจหลักสองประเภท คือ
ประเภทที่เกี่ยวข้องกับสารอารักขาพืชหรือสารเคมีป้องกันกำจัดศัตรูพืชและประเภทที่ไม่เกี่ยวข้องกับสารป้องกันกำจัดศัตรูพืช
สำหรับประเภทแรก ดำเนินงานครอบคลุมถึงการจัดจำหน่ายเคมีที่ผสมขึ้นจากโรงงาน
การจัดจำหน่ายสารเคมีนำเข้าสำเร็จรูป การให้บริการผสมสารเคมีตามที่ลูกค้ากำหนด
และการบริการแบ่งบรรจุ ส่วนธุรกิจที่ไม่เกี่ยวข้องกับสารเคมี
จะรวมถึงการจัดจำหน่ายขวดพลาสติกบรรจุสารเคมีและกล่องกระดาษและการให้เช่าโกดังสินค้า

วันที่ 22 มกราคม 2542 ได้เปิดโรงงานแบ่งบรรจุและผสมเคมีเกษตรของบริษัท เอ็มซี
อะโกร-เคมีคัล จำกัด ที่นิคมอุตสาหกรรมบางปู จังหวัดสมุทรปราการ บนพื้นที่ 6.25 ไร่
ด้วยเงินลงทุนทั้งสิ้น 150 ล้านบาท
โดยใช้เทคโนโลยีทันสมัยและเครื่องจักรทั้งชนิดกึ่งอัตโนมัติและชนิดอัตโนมัติที่ทันสมัยและมีประสิทธิภาพสูงเพื่อลดการสูญเสียให้น้อยที่สุด
โดยสามารถทำการแบ่งบรรจุสารเคมีชนิดเหลว วันละ 44,000 ลิตร และชนิดผงวันละ 8,000
กิโลกรัม และมีกำลังการผสมสารเคมีกำจัดวัชพืชได้วันละ 112,000 ลิตร สารป้องกันเชื้อรา
และแมลงศัตรูพืชได้วันละ 16,000 ลิตร

1.3 บริษัท ทีซีซี เคมีเกษตร จำกัด

(TCC AGROCHEMICAL CO., LTD.)

สำนักงาน : 581 หมู่ 4 นิคมอุตสาหกรรมบางปู ซอย 12 ถนนสุขุมวิท ตำบลแพรกษา
อำเภอเมืองสมุทรปราการ จังหวัดสมุทรปราการ

จัดตั้งขึ้นเพื่อดำเนินธุรกิจนำเข้า
และจำหน่ายสารอารักขาพืชหรือสารเคมีป้องกันกำจัดศัตรูพืชให้กับบริษัทต่าง ๆ และร้านค้ารายใหญ่

  1.4. บริษัท เดชะลาภ จำกัด

(DECHALARP CO., LTD.)

สำนักงาน : 180-184 ถนนราชวงศ์ แขวงจักรวรรดิ เขตสัมพันธวงศ์ กรุงเทพมหานคร 10100

มีกรรมสิทธิ์ในที่ดินที่ตำบลบางเดชะ อำเภอเมืองปราจีนบุรี จังหวัดปราจีนบุรี เป็นจำนวน
1,672.65 ไร่ บริษัท ไทยเซ็นทรัลเคมี จำกัด (มหาชน)
มีแผนที่จะพัฒนาที่ดินดังกล่าวเป็นพื้นที่ในโครงการ ศูนย์พัฒนาและสาธิตเพื่อการเกษตร
ซึ่งเป็นโครงการที่บริษัทฯ ร่วมกับมหาวิทยาลัยเกษตรศาสตร์ บางเขน
โดยมีวัตถุประสงค์เป็นศูนย์ถ่ายทอด และพัฒนาความรู้ความเข้าใจแก่เกษตรกรไทย
อันจะนำไปสู่การเกษตรแผนใหม่ที่สมบูรณ์แบบ ไม่ว่าจะเป็นการศึกษาการใช้พันธุ์พืช
การใช้ปุ๋ยเคมีและสารเคมีป้องกันและอารักขาพืช และสารเคมีอื่นๆ อย่างถูกต้อง

1.5. บริษัท เอ็มซี อินดัสเทรียล เคมิคัล จำกัด

(MC INDUSTRIAL CHEMICAL CO., LTD.)

สำนักงาน : 180-184 ถนนราชวงศ์ แขวงจักรวรรดิ เขตสัมพันธวงศ์ กรุงเทพมหานคร 10100

ตั้งขึ้นเมื่อวันที่ 26 มกราคม 2531 ปัจจุบันมีทุนจดทะเบียน 200 ล้านบาท และเมื่อวันที่ 1 มกราคม
2542 ได้มีการปรับปรุงโครงสร้างธุรกิจเพื่อให้สามารถแข่งขันในตลาดอุตสาหกรรมเคมีภัณฑ์ได้
โดยได้รวมธุรกิจหลักของ บริษัท เอ็มซี เท็กซ์ไทล์ จำกัด บริษัท เอ็มซี โซลเว้นท์ จำกัด และ
บริษัท เอ็มซี พลาสติก จำกัด และแบ่งส่วนธุรกิจออกเป็น 4 ส่วนธุรกิจใหญ่ ๆ ดังนี้

1. ส่วนธุรกิจเคมีภัณฑ์ 2. ส่วนธุรกิจอุตสาหกรรมสิ่งทอและผลิตภัณฑ์พิเศษ 3.
ส่วนธุรกิจสารละลายและเคมีเหลว และ 4. ส่วนธุรกิจผลิตภัณฑ์และเม็ดพลาสติก

1.  ส่วนธุรกิจเคมีภัณฑ์

  (บริษัท เอ็มซี อินดัสเทรียล เคมิคัล จำกัด)

นำเข้าและจำหน่ายเคมีภัณฑ์ ตลอดจนวัตถุดิบสำหรับใช้ในอุตสาหกรรมต่าง ๆ เช่น ผงซักฟอก
เคมีกึ่งสำเร็จรูป เครื่องสำอางค์และของใช้ส่วนบุคคล ผงชูรส ไขและน้ำมัน สีและหมึกพิมพ์
สีพิกเมนต์ แก้วและเซรามิก ใยหิน โรงงานผลิตยางรถยนต์ อุปกรณ์เกี่ยวข้องกับยาง
โรงงานทำรองเท้า โรงหล่อ ไอศกรีม ผลไม้กระป๋อง ถ่านไฟฉาย ยาสีฟัน น้ำตาล
แป้งและการแปรสภาพแป้ง เยื่อและกระดาษ เคมีกระดาษและเคมีเคลือบกระดาษ
การพิมพ์และบรรจุภัณฑ์ เป็นต้น นอกจากนี้ได้ร่วมลงทุนเป็นจำนวนเงิน 2.45 ล้านบาท (49%)
ในบริษัทเมโทรแทน จำกัด
กลุ่มโรงงานฟอกหนังซึ่งเป็นอุตสาหกรรมที่กำลังขยายตัวในประเทศและส่งออกอีกด้วย

  2. ส่วนธุรกิจอุตสาหกรรมสิ่งทอและผลิตภัณฑ์พิเศษ

  (บริษัท เอ็มซี เท็กซ์ไทล์ จำกัด)

นำเข้าและจำหน่าย ผลิตภัณฑ์สีย้อมผ้า เคมีอุตสาหกรรมสิ่งทอ
รวมทั้งเครื่องจักรพร้อมอุปกรณ์ที่เกี่ยวข้องและเวชภัณฑ์ เช่น สีย้อมผ้า สีพิมพ์ผ้า
สีย้อมเส้นใยอะครีลิค เคมีช่วยย้อม เป็นต้น โดยยังเป็นตัวแทนของผู้ผลิตรายใหญ่ในต่างประเทศ
เช่น บริษัทนิปปอน คายากุ จำกัด, บริษัทอาซาฮี เคมีคัล จำกัด และบริษัทบีเอฟกู๊ดริช จำกัด

3. ส่วนธุรกิจสารละลายและเคมีเหลว

(บริษัท เอ็มซีโซลเว้นท์ จำกัด)

นำเข้าและจำหน่ายตัวทำละลาย ที่ใช้ในอุตสาหกรรมต่าง ๆ เช่น อุตสาหกรรมสีทาบ้าน หมึกพิมพ์
ทินเนอร์ พลาสติก เครื่องสำอางค์ เวชภัณฑ์ อุปกรณ์ชิ้นส่วนอีเล็คทรอนิกส์
เคมีสำหรับอุตสาหกรรมต่าง ๆ เช่น เคมี ชุบโลหะ เคมีที่ใช้ในกระบวนการกลั่น น้ำมันปิโตรเลียม
เคมีอบพืชไร่ เคมีปรับปรุงสภาพน้ำ บ่อน้ำมันและโรงกลั่น เคมีในอุตสาหกรรมหนังเทียม
แอมโมเนียมไนเตรท เกรดระเบิดและเกรดทำยาสลบ ใยแก้ว เป็นต้น

  4. ส่วนธุรกิจผลิตภัณฑ์และเม็ดพลาสติก

  (บริษัท เอ็มซีพลาสติก จำกัด)

นำเข้าและจำหน่ายเม็ดพลาสติกชนิดต่าง ๆ เช่น พีพี (Polypropylene), พีอี
(Polyethylene), กลุ่มสไตรีนิค (Styrenic Group) เช่น พีเอส (Polystyrene),
เอสเอเอ็น (SAN), เอบีเอส (ABS) และพลาสติกวิศวกรรม เช่น อครีลิค (Acrylic) และ อื่น
ๆ นอกจากนี้ ยังเป็นตัวแทนจำหน่ายเม็ดพลาสติกในประเทศของบริษัทค้าเคมีภัณฑ์สยาม (Siam
Chemicals Trading Co., Ltd.), ทีพีพี (Thai Polypropylene) และทีพีไอ (Thai
Petrochemical Industry)

นอกจากนี้ ส่วนธุรกิจผลิตภัณฑ์และเม็ดพลาสติก ยังได้ตั้งโรงงานผลิตถุงพีอี และขวดแกลลอนพีอี
ที่นิคมอุตสาหกรรมบางปู เพื่อสนองความต้องการใช้ถุงพีอีของโรงงานปุ๋ยและขวดแกลลอน พีอี
สำหรับบรรจุเคมีภัณฑ์เกษตร

1.6. บริษัทปุ๋ยซุปเปอร์สตาร์ จำกัด

(SUPERSTAR FERTILIZERS CO., LTD.)

สำนักงาน : 180-184 ถนนราชวงศ์ แขวงจักรวรรดิ เขตสัมพันธวงศ์ กรุงเทพมหานคร 10100

ก่อตั้งขึ้นโดยการร่วมทุนระหว่างบริษัทไทยเซ็นทรัลเคมี จำกัด (มหาชน) บริษัทเคมีร่า ออย
(KEMIRA OY) ประเทศฟินแลนด์ และบริษัทศรีกรุงวัฒนา จำกัด
เพื่อทำการผลิตและจำหน่ายปุ๋ยน้ำและปุ๋ยเกล็ด โดยจะมีกำลัง การผลิตปุ๋ยน้ำปีละ 20,000
เมตริกตันและปุ๋ยเกล็ดปีละ 6,000 เมตริกตัน

1.7. บริษัท เอ็น. ไอ. เอ็ม. จำกัด

(N.I.M. CO., LTD.)

สำนักงาน : 205 อาคารยูไนเต็ดฟลาวมิลล์ ชั้น 8 ถนนราชวงศ์ แขวงจักรวรรดิ เขตสัมพันธวงศ์
กรุงเทพมหานคร 10100

ดำเนินธุรกิจคลังเคมีอุตสาหกรรมชนิดเหลว เพื่อให้เช่าเก็บวัตถุดิบ เคมีภัณฑ์เหลวที่ใช้ใน
โรงงานอุตสาหกรรมทั่วไป เช่น อุตสาหกรรมสีย้อมผ้า หมึกพิมพ์
อุตสาหกรรมพลาสติกและอุตสาหกรรมเคมีอื่น ๆ สร้างคลังเก็บสินค้าเคมี (CHEMICAL TANK
YARD) นี้ ตั้งอยู่ริมฝั่งแม่น้ำเจ้าพระยา (ท่า 5 A) โดยในขั้นต้นประกอบด้วยถังเคมีรวมทั้งสิ้น 34
ใบ ความจุ 21,300 กิโลลิตร ปัจจุบันได้ขยายกิจการถึง 42 ใบ หรือความจุ 32,000 กิโลลิตร
โดยเปิดบริการให้บุคคลภายนอกเช่า (ส่วนใหญ่เป็นโรงงานอุตสาหกรรมรอบ ๆ กรุงเทพมหานคร)
ตลอดระยะเวลาดำเนินการดังกล่าว บริษัทฯ
ได้ให้ความสนใจในเรื่องของความปลอดภัยและสิ่งแวดล้อม
โดยมีคณะกรรมการความปลอดภัยและสิ่งแวดล้อม ของโรงงานดูแล ตรวจสอบเป็นประจำ
นอกจากนี้ยังมีการฝึกอบรมพนักงานในด้านความปลอดภัยเป็นประจำทุกวันที่ 15 ของเดือน

  รางวัลแห่งเกียรติยศประกาศนียบัตร ISO 9002

บริษัทฯ ได้นำระบบบริหารจัดการคุณภาพ ISO 9002
มาใช้ในการจัดการบริหารและได้รับการรับรองมาตรฐานคุณภาพ ISO 9002 จากสถาบัน BVQI
(Bureau Veritas Quality International) และ สถาบัน UKAS (United Kingdom
Accreditation Service) เมื่อวันที่ 31 มีนาคม 2541 บริษัทฯ
มีนโยบายแน่วแน่และจริงใจที่จะรับใช้และให้บริการแก่ลูกค้าของ บริษัทฯ อย่างดีที่สุด
เรามีบุคลากรที่มีประสบการณ์ และความสามารถพร้อมให้บริการแก่ลูกค้าตลอดเวลา

1.8 บริษัทเซ็นทราปิค (ประเทศไทย) จำกัด

(CENTRAL PACIFIC (THAILAND) CORPORATION LTD.)

สำนักงาน : 180-184 ถนนราชวงศ์ แขวงจักรวรรดิ เขตสัมพันธวงศ์ กรุงเทพมหานคร 10100

ดำเนินธุรกิจนำเข้า ส่งออกและจัดจำหน่ายปุ๋ย เคมีเกษตร ผลิตภัณฑ์เคมี โลหะ เป็นต้น

2. บริษัทร่วม

2.1. บริษัทเคมีร่าไทย จำกัด

(KEMIRA THAI CO., LTD.)

สำนักงาน : 180-184 ถนนราชวงศ์ แขวงจักรวรรดิ เขตสัมพันธวงศ์ กรุงเทพมหานคร 10100

เพื่อเป็นการส่งเสริมการจำหน่ายปุ๋ยซุปเปอร์สตาร์ ตราดวงดาว ในประเทศไทย
บริษัทไทยเซ็นทรัลเคมี จำกัด (มหาชน) จึงได้ร่วมลงทุนกับบริษัทเคมีร่า อะโกร ออย (KEMIRA
AGRO OY) แห่งประเทศฟินแลนด์ ผู้ผลิตปุ๋ยรายใหญ่ในทวีปยุโรป
นำเข้าและเป็นตัวแทนจำหน่ายปุ๋ยเคมีคุณภาพเกรดพิเศษ บริษัทเคมีร่าไทย จำกัด
ทำการแนะนำและส่งเสริมการขายปุ๋ยของเคมีร่า อะโกร ตราซุปเปอร์สตาร์และ ตราดวงดาว
ปุ๋ยนี้จะช่วยเพิ่มผลผลิต เพิ่มคุณภาพ รวมทั้งช่วยให้ ไม้ผลมีรสชาด มีสีสันดีขึ้น
เหมาะสำหรับพืชเศรษฐกิจทุกชนิด เช่น ทุเรียน ส้ม องุ่น ไม้ดอก พืชตระกูลแตง อ้อย และปาล์ม
เป็นต้น

2.2. บริษัทแอสแพค จำกัด

(ASPAC CO., LTD.)

สำนักงาน : 717 สุขุมวิท 55 (ซอยทองหล่อ) ถนนสุขุมวิท แขวงคลองตัน เขตวัฒนา
กรุงเทพมหานคร

เป็นบริษัทร่วมทุนระหว่างหน่วยงานของรัฐบาลรัสเซียและนิติบุคคลไทย ตั้งขึ้นเมื่อมี 2530
ดำเนินกิจการค้าระหว่างประเทศ ได้แก่การส่งออก การนำเข้า การผลิต
การค้าแบบแลกเปลี่ยนและการค้าโดยประเทศที่ 3
โดยถือกำเนิดจากการดำเนินธุรกิจการค้าต่างตอบแทนกับประเทศรัสเซีย
ซึ่งเป็นแหล่งวัตถุดิบที่มีคุณภาพในราคาที่เหมาะสม

2.3. บริษัทเมโทรแทน จำกัด

(METRO TAN CO., LTD.)

สำนักงาน : 180-184 ถนนราชวงศ์ แขวงจักรวรรดิ เขตสัมพันธวงศ์ กรุงเทพมหานคร 10100

ตั้งขึ้นเมื่อวันที่ 1 มีนาคม 2537 ปัจจุบันมีทุนจดทะเบียน 5 ล้านบาท
เป็นบริษัทที่ขยายตัวออกมาภายใต้ บริษัทเอ็มซี อินดัสเทรียล เคมีคัล จำกัด โดยถือหุ้นอยู่ร้อยละ
48.99 (24,497 หุ้น) ด้วยวัตถุประสงค์ เพื่อที่จะเน้นธุรกิจทางด้านเคมีภัณฑ์สำหรับฟอกหนัง
โดยบริษัทฯ ได้เป็นตัวแทนในการจำหน่ายสินค้าเคมีภัณฑ์ Finishing ของบริษัทซอมเมอร์
(Sommer) จากประเทศอิตาลี บริษัทเอฟ.จี.แอล. (FGL) จากประเทศอิตาลี (สำหรับงานน้ำ)
ทั้งนี้บริษัทฯ ได้จัดตั้งสำนักงานสาขาพร้อมห้องปฏิบัติการทางเคมีอยู่ที่ทางเข้านิคมอุตสาหกรรมบางปู
เพื่อที่จะสามารถให้บริการลูกค้าได้อย่างรวดเร็วและทั่วถึง

(4) เป้าหมายการดำเนินธุรกิจ (goal)

เพื่อให้โรงงานมีกำลังการผลิตเต็มที่ในอันที่จะลดต้นทุนการผลิต
อีกทั้งสามารถขยายพื้นที่การตลาดเพิ่มปริมาณการจำหน่ายให้มากขึ้นจากที่มีอยู่ในปัจจุบันส่วนแบ่งการตลาดประมาณ
35% สำหรับปี 2544 บริษัทฯ ได้วางเป้าหมายการจำหน่ายปุ๋ยให้เพิ่มขึ้นถึง 1.2 ล้านตัน
เนื่องจากทางบริษัทได้เพิ่มงบประมาณด้านส่งเสริมการขายเพื่อชักจูงให้ลูกค้าสนับสนุนสินค้าของบริษัทฯ
อย่างต่อเนื่องเพื่อขยายพื้นที่การตลาด อีกทั้งคาดว่าในปีนี้ ทางรัฐบาล
คงจะได้มีการจัดหาปุ๋ยเคมีเพื่อช่วยเหลือเกษตรกรโดยวิธีประกวดราคาอย่างยุติธรรม
สำหรับในระยะ 3 ปีข้างหน้า บริษัทฯ
คาดว่าเกษตรกรคงจะใช้ปุ๋ยเคมีเพิ่มขึ้นเพื่อเพิ่มผลผลิตและคาดว่าจะขายปุ๋ยเคมีได้ถึง ปีละ 1.5
ล้านตัน